Emneevaluering PED1001 høsten 2022
Emneansvarlig: Kjetil Horn Hogstad

Emnet PED1001 er en integrert del av konteksten som utgjør førsteåret i bachelor i pedagogikk. Den pedagogiske konteksten som førsteåret utgjør er kompleks og helhetlig, og forbedringsområder som kommer frem i evalueringen av PED1001 kan realiseres, i alle fall delvis, i PED1002 påfølgende semester. I denne teksten vil vi først gå litt gjennom det pedagogiske opplegget for PED1001 og PED1002, før vi går gjennom hvilke endringer vi ser grunn til å gjennomføre. Emnet har blitt evaluert gjennom samtaler med studentene, tilbakemeldinger på forelesning, seminar og Sentralen, og gjennom ulike former for skriftlig tilbakemelding.

Undervisningsopplegget for PED1001 og PED1002 består av noen grunnantakelser om hvem studenten er og hva som gir mest og best læring. Førsteåret er planlagt ut fra en ’idealstudent’, som skal ta pedagogikk bachelor og som ikke har studert før – i alle fall ikke pedagogikk. Denne studenten trenger innføring i så godt som alt det vi tenker at særpreger høyere utdanning, blant annet det å styre sin egen studiehverdag, få kontroll på et pensum, få kjennskap til vanlige konvensjoner for akademiske tekster, få erfaring med å ta faglig begrunnede valg når de skriver tekster, skrive tekster helt ferdig, og å bruke veiledningstjenester og medstudenter som ressurser. 

De vanlige tilbakemeldingene vi får om dette punktet er at undervisningsopplegget er krevende fordi det er en ny måte å jobbe på, men at det gir mestringsfølelse når de får det til. Vi observerer også at besvarelsene som leveres inn er velskrevne, godt strukturerte og jevnt over bruker pensum på en fornuftig måte. Eksamensoppgavene i både PED1001 og PED1002 har liknende oppsett som de obligatoriske oppgavene. Tanken er at det skal være lett å forstå hva de skal gjøre, men krevende å gjøre det bra, men en vesentlig forskjell skal nevnes: De obligatoriske oppgavene gir mye informasjon om hvordan besvarelsens form skal være, eksamen gir ingen. Like fullt gir eksamenssensorene tilbakemelding om at årets eksamensbesvarelser er gode tekster på høyt faglig nivå sammenlignet med tidligere år. Tråden er rødere, og det er rett og slett enklere å forstå hva studenten prøver å få til i besvarelsen.

Undervisningen bygger på et læringssyn som er i retning av det sosialkonstruktivistiske: Læring skjer når studenten aktivt forholder seg til fagstoff, gjennom tekst, forelesninger og faglige samtaler. Det er derfor helt sentralt i emnet at studenten må utsettes for noe hun ikke kan, og jobber med det som er vanskelig. I begynnelsen av studiene, det vil si PED1001, er det meste vanskelig for idealstudenten vår – alt fra å forstå pensumlista til å komme i gang med lesing og skriving. Derfor fokuserer de obligatoriske oppgavene og undervisningsopplegget (særlig seminarene) på grunnleggende studieferdigheter, i tillegg til det faglige innholdet i emnet (seminarene og forelesningene), og bygger stein på stein.

I de obligatoriske oppgavene skal studentene selv velge hvilke av emnets overordnede pedagogiske begreper de ønsker å skrive om, og hvilke deler av pensum de vil bruke. Tanken er at dette vil støtte opp under opplevelsen av at pedagogikkstudiet og det faglige arbeidet er meningsfylt, og dyrke den faglige nysgjerrigheten som igjen driver læringslysten og læringen. Etter hvert som studenten kommer i gang, heves vanskelighetsgraden litt og litt, og de faglige forventningene vi har til studentene på PED1002 er derfor høyere enn på PED1001. Det gjelder både forventningene vi har til studentenes faglige nivå og kvaliteten på tilbakemeldingene de kan gi.

Derfor kan PED1002 forstås derfor både som et emne i seg selv, med læringsmålbeskrivelser, undervisningsopplegg, pensum og vurdering, men også som en forlengelse av emnene PED1001 og UVEXFAC10. Mer konkret bygger undervisningsformen i PED1002 direkte på undervisningsformen i PED1001. Pensumet er annerledes, men studentene skriver obligatoriske oppgaver på samme måte og ut fra lignende kriterier som i PED1001, på høyere nivå. De har tilgang på et tilsvarende undervisningsopplegg som på PED1001: forelesninger, seminarer, drop-in veiledningstjeneste (”sentralen”), hverandrevurdering av obligatoriske oppgaver og refleksjonsnotat. Alle disse elementene inngår i evalueringen av emnet, gjennom direkte samtaler med studenter; gjennom evaluering av hvorvidt studentene responderer som ønsket på, og i, undervisningen; gjennom evaluering av innlevert arbeid isolert og over tid; gjennom samtale med sensorer, og annet.

I evalueringen av PED1002 våren 2022 så vi at mange av våre studenter forstår et ”utkast” som en grov skisse med stikkord, ikke en (halv)ferdig tekst som skal forbedres. Flere av tekstene som ble levert til hverandrevurdering var veldig mangelfulle og vanskelige å gi vurdering på. I PED1001 høsten 2022 endret vi dette til ”Innlevering av ferdig tekst” fordi vi tenkte studentene ville oppleve det som mer forpliktende språkbruk. Resultatet var at nær samtlige leverte hele tekstutkast, og hverandrevurderingen ble mye mer verdifull for alle parter. Det gikk egentlig over all forventning. Studentene melder også at de synes hverandrevuderingen er lærerik.

Ett av områdene som har blitt styrket er at emneansvarlig holdt et eget ”skriveverksted”, et seminar for å komme i gang med oppgaveskrivingen. Skriveverkstedene ble gjennomført på tidspunkter som passet med innlevering av de obligatoriske oppgavene, og var svært godt besøkt. Kommunikasjonen med og til studentene har også vært tydelig både på hvordan oppgaveprosessen er bygd opp og hvordan man kan gå frem for å komme i mål, og ikke minst hvordan man kan få veiledning og støtte underveis. 

Oppgaveteksten er utformet som en ”sjekkliste” slik at det skal være lett å forstå hva man skal gjøre, men krevende å gjøre det godt. I hverandrevurderingen bes studenten om å evaluere medstudenter ut fra gitte kriterier, som i hovedtrekk går ut på å kontrollere at oppgaven er skikkelig besvart. Hverandrevurderingen har blitt forbedret siden sist. I PED1002 våren 2023 blir studentene bedt om å stille spørsmål til teksten, istedenfor å vurdere den direkte. Studentene blir også oppfordret til å bruke kriteriene for å evaluere sin egen tekst. 

Det vi tidligere kalte ”fagseminarer” i PED1001 ble gjennomført under navnet ”Et pedagogisk blikk på å studere pedagogikk”. Formålet var å øve studentene i å bruke pedagogiske grunnprinsipper til å forstå sin egen studiesituasjon og -prosess, forankret i de grunnleggende temaene ”hvordan skrive en obligatorisk oppgave”, ”hvordan strukturere studiehverdagen”, ”hvordan lese pensum” og ”hvordan skrive eksamen”. Fagseminarene ble overraskende godt besøkt og studentene jobbet aktivt med oppgavene de fikk utdelt.

Sentralen ble integrert som en del av det helhetlige undervisningsopplegget fra første studieuke, og ble svært godt besøkt. Studentene brukte Sentralen enten som et sted for eget arbeid, eller som en arena for veiledning og faglig samtale, og tilbakemeldingene er at de setter stor pris på tilbudet. Etter samtale med studentene endrer vi navnet fra ”Sentralen” til ”Sentralen – faglig veiledning”, og utvider tilbudet nå til å også omfatte veiledning på tekstutkast. For øvrig har vi nå etablert et samarbeid med Fagutvalget, som videreføres og styrkes via hyppigere møter mellom Fagutvalget og førsteårsteamet, og ved at vi inviterer Fagutvalget til å gjennomføre studierelaterte aktiviteter innenfor våre rammer.

Ekspertgruppa for det faglige innholdet i PED1001 og PED1002 har hatt sitt første møte. Målet for gruppa er å samarbeide på tvers av fagmiljøene, blant annet for å sikre et bredt og kvalitetssikret pensum i disse to emnene som angår hele Bachelorprogrammet.

For å sikre at alle underviserne på emnet er innforstått med det generelle pedagogiske opplegget, og at de kan samordne det faglige seg i mellom, har vi innført forelesermøter som gjennomføres hvert semester.

Opplegget med ”ukesoppgaver”, åpne refleksjonsspørsmål knyttet til hele pensum, videreføres. Studentene rapporterer at de lærer veldig mye av å løse dem.

Studentene synes Canvas er vanskelig å orientere seg i. Derfor samler vi nå all informasjonen knyttet til emnet bak innlogging på semestersida.